**SALFÖLD KÖZSÉG ÖNKORMÁNYZATA
KÉPVISELŐ-TESTÜLETÉNEK**

**5/2021. (VI. 12.) önkormányzati rendelete**

**az egyes szociális ellátások szabályozásáról**

Salföld Község Önkormányzata Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti hatáskörében a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I.29.) Korm. rendelettel kihirdetett veszélyhelyzetben, a szociális igazgatásról és szociális ellátásokról szóló 1993. évi III. törvény 132. § (4) bekezdés g) pontjában, a 14. § tekintetében a szociális igazgatásról és szociális ellátásokról szóló 1993. évi III. törvény 48. § (4) bekezdésében kapott felhatalmazása alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

**1. Eljárási rendelkezések**

**1. §**

(1) A szociális ellátás iránti kérelmeket a Képviselő-testület Hivatalánál, vagy az önkormányzat hivatali helyiségében lehet benyújtani.

(2) Ha a kérelem és a csatolt iratok alapján a tényállás tisztázásához szükséges a kérelmeket környezettanulmánnyal alátámasztva kell a hatáskör gyakorlója elé terjeszteni.

(3) A jövedelem, a család, a háztartás fogalmának meghatározására, az egy főre jutó jövedelem számítására a benyújtandó jövedelemigazolások meghatározására a szociális igazgatásról és szociális ellátásokról szóló 1993. évi III. törvény rendelkezéseit kell alkalmazni.

(4) Az egy évre megállapításra kerülő ellátások esetén a jogosultság kezdőnapja

a) korábbi jogosultsággal nem rendelkező kérelmező esetében a kérelem benyújtásának a napja,

b) amennyiben a támogatás iránti kérelem a korábbi jogosultság lejártát megelőzően került benyújtásra, a korábbi jogosultság megszűnését követő nap.

(5) A támogatás töredék hónapra történő megállapítása esetén a támogatás tört havi összegének meghatározására a pénzbeli és természetbeni szociális ellátások igénylésének és megállapításának valamint folyósításának részletes szabályairól szóló 63/2006. (III.27.) Korm. rendelet szabályait kell alkalmazni.

**2. §**

(1) A havi rendszerességgel nyújtott pénzbeli ellátás kifizetése utólag minden hónap 5. napjáig a jogosult kérelme alapján folyószámlára utalással, vagy a házipénztárból készpénzben történik.

(2) Az eseti támogatások kifizetése a döntés meghozatalát követő 15 napon belül a jogosult kérelme alapján folyószámlára utalással, vagy készpénzben a házipénztárból történik.

**3. §**

(1) A jogosult kérelmére, vagy a célszerű pénzfelhasználás érdekében a hatáskör gyakorolója döntése alapján a települési támogatás, vagy a rendkívüli települési támogatás természetben is nyújtható.

(2) A támogatás természetbeni nyújtása történhet közüzemi szolgáltató részére történő átutalással, ruhanemű- élelmiszer- tűzifa vásárlás formájában, gyermekintézmény térítési díjának kifizetése formájában.

**2. Települési támogatás**

**4. §**

(1) Salföld Község Önkormányzata az arra szociálisan rászorult személyek részére az alábbi pénzbeli támogatásokat nyújtja:

a) gyermek fogadásának előkészítésére tekintettel nyújtott támogatás

b) újszülöttek hozzátartozóinak nyújtott támogatás

c) óvoda-. iskolakezdésre tekintettel nyújtott támogatás

d) közeli hozzátartozó eltemettetésére tekintettel nyújtott támogatás

e) időskorúak és 18 év alatti gyermekek támogatása

f) gyógyszerkiadások viselésére nyújtott támogatás

g) 18 éven felüli tartósan beteg személy ápolására tekintettel nyújtott támogatás

h) lakhatási kiadásokhoz nyújtott támogatás

i) rendkívüli települési támogatás

(2) Salföld Község Önkormányzata az arra szociálisan rászorultak részére a köztemetést természetbeni támogatásként nyújtja.

**5. §**

(1) Gyermek fogadásának előkészítésére tekintettel települési támogatásra jogosult az a szülő,

a) akinek a családjában az egy főre jutó havi jövedelem nem haladja meg az öregségi nyugdíj legkisebb összegének 700 %-át, és

b) aki a kérelem benyújtásakor legalább egy éve a településen bejelentett lakóhellyel rendelkezik, és

c) aki a kérelmet a gyermek születésének várható időpontját megelőző két hónapon belül benyújtja.

(2) A kérelemhez mellékelni kell a szülés várható időpontjáról szóló igazolást.

(3) A támogatás összege 30.000 Ft gyermekenként.

**6. §**

(1) Újszülöttek hozzátartozóinak egyszeri támogatására jogosult az, a szülő,

a) akinek a családjában az egy főre jutó jövedelem nem haladja meg az öregségi nyugdíj mindenkori legkisebb összegének 700 %-át, és

b) akinek a részére a gyermek fogadására tekintettel támogatás nem került megállapításra, és

c) aki a kérelmet a gyermek születését követő hat hónapon belül benyújtja, amennyiben a kérelem benyújtásakor legalább az egyik szülő a településen két éve bejelentett lakóhellyel rendelkezik.

(2) A kérelemhez mellékelni kell a gyermek születési anyakönyvi kivonatát.

(3) A támogatás összege: 30.000 Ft gyermekenként.

**7. §**

(1)[[1]](#footnote-1) Iskolakezdésre, óvodakezdésre tekintettel települési támogatásra jogosult az óvodás, általános- vagy középiskolás tanuló saját jogán, vagy a gyermekével azonos lakcímen élő szülő, akinek a családjában az egy főre jutó havi jövedelem nem haladja meg a 300.000 Ft-o (2) A kérelmeket minden évben augusztus 15. napja és október 15. napja között lehet benyújtani.

(3) A kérelemhez mellékelni kell az oktatási intézmény igazolását a fennálló tanulói, hallgatói jogviszonyról.

(4) A támogatás összege a mindenkori éves költségvetési rendeletben meghatározott összeg.

**8. §**

(1) Közeli hozzátartozó eltemettetésére tekintettel települési támogatásra jogosult az a személy,

a)[[2]](#footnote-2) akinek a családjában az egy főre jutó havi jövedelem nem haladja meg a 300.000 Ft-ot és

b) aki a kérelmet a haláleset bekövetkeztétől számított három hónapon belül benyújtja.

(2) A kérelemhez mellékelni kell a halotti anyakönyvi kivonatot és a kérelmező nevére kiállított temetési költségekről szóló számlát.

(3) A támogatás összege

a)[[3]](#footnote-3) a mindenkori éves költségvetési rendeletben meghatározott helyben szokásos legolcsóbb temetés költségének 20 %-a,

b)[[4]](#footnote-4) a mindenkori éves költségvetési rendeletben meghatározott helyen szokásos legolcsóbb temetés 40 %-a, ha az elhunyt utolsó belföldi lakóhelye Salföld településen volt, a temetés helye Salföldi temető és az eltemettető számlával igazolja a sírhely megváltás általa történő kifizetését.

**9. §**

(1)[[5]](#footnote-5) Települési támogatásra jogosult

*a)* az az időskorú személy, aki nyugdíjban, nyugdíjszerű ellátásban részesül, valamint
*b)* a kérelem benyújtásakor a 18. életévét be nem töltött gyermek szülője,
akinek családjában az egy főre jutó jövedelem nem haladja meg a 300.000 Ft-ot

(2) A kérelmeket minden évben november 15. napja és november 30. napja között lehet benyújtani.

(3) A támogatás összege a mindenkori éves költségvetésben meghatározott összeg.

**10. §**

(1)[[6]](#footnote-6) Gyógyszerkiadások viselésére tekintettel települési támogatásra jogosult az a személy,

a) akinek a családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 700 %-át, és

b) akinek a tartós betegségére szedett gyógyszerei gyógyszertár által igazolt havi költsége meghaladja a 3.000 Ft-ot.

(2) A kérelemhez mellékelni kell a háziorvos igazolását a krónikus betegségre szedett gyógyszerek köréről, és a gyógyszertár igazolását a háziorvos által igazolt gyógyszerek havi gyógyszerköltségéről.

(3) A támogatás egy évre kerül megállapításra.

(4)[[7]](#footnote-7) A támogatás havi összege 10.000 Ft.

**11. §**

(1) 18 éven felüli tartósan beteg személy ápolására tekintettel települési támogatásra jogosult az a személy,

a) akinek a családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 250%-át, és

b) aki keresőtevékenységet nem végez, kivéve az otthoni munkavégzést és a napi 4 órát meg nem haladó munkavégzést, és

c) aki rendszeres pénzellátásban nem részesül.

(2) A kérelemhez mellékelni kell a háziorvos igazolását arról, hogy az ápolt személy tartósan beteg, ápolásra szorul.

(3) A támogatás egy évre kerül megállapításra.

(4) A támogatás havi összege a központi költségvetésről szóló törvényben meghatározott alapösszeg 80 %-a.

**12. §**

(1) Lakhatási kiadásokra tekintettel települési támogatásra jogosult az a személy,

a)[[8]](#footnote-8) akinek a háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 700 %-át, és

b) akinek és akivel egy háztartásban élőknek nincs vagyona, és

c) aki a kérelemben feltüntetett ingatlan vonatkozásában a havi költségeket kettő közüzemi számlával igazolja.

(2) A kérelemhez mellékelni kell a háztartás tagjaira vonatkozó vagyonnyilatkozatot, a támogatással érintett ingatlanra vonatkozó kettő közüzemi számlát.

(3) A támogatás egy évre kerül megállapításra.

(4) A támogatás havi összege

a)[[9]](#footnote-9) amennyiben a háztartásban az egy főre jutó jövedelem az öregségi nyugdíj minimum 0%-350% összegű, 5.000 Ft

b)[[10]](#footnote-10) amennyiben a háztartásban az egy főre jutó jövedelem az öregségi nyugdíjminimum 351%-700 % összegű, 3.000 Ft.

**13. §**

(1) Rendkívüli települési támogatásra jogosult az a személy,

a) aki létfenntartást veszélyeztető rendkívüli élethelyzetbe került, valamint időszakosan, vagy tartósan létfenntartási gondokkal küzd, és

b)[[11]](#footnote-11) akinek a családjában az egy főre jutó havi jövedelem nem haladja meg az öregségi nyugdíjminimum mindenkori legkisebb összegének 700 %-át.

(2)[[12]](#footnote-12) A támogatás összege legalább 5.000 Ft, legfeljebb 80.000 Ft.

(3) A hatáskör gyakorlója egyedi mérlegelés alapján különös méltánylást érdemlő körülmény fennállása esetén az (1) bekezdés b) pontjában megállapított jogosultsági feltételtől és a támogatási összeghatártól legfeljebb 100.000 Ft összeg erejéig eltérhet.

(4) Különös méltánylást érdemlő körülmény különösen:

a) 30 napot meghaladó súlyos betegség,

b) kórházi tartózkodás, műtét,

c) legalább 3 hónapja fennálló munkanélküliség,

d) közeli hozzátartozó váratlan elhalálozása,

e) elemi kár bekövetkezése, melynek eredményeképpen a kérelmező lakóingatlana lakhatatlanná vált.

**3. Köztemetés**

**14. §**

(1) Az eltemettetésre köteles személy kérelmére a köztemetés költségeinek visszafizetésére legfeljebb hat havi részletfizetés engedélyezhető, amennyiben a kérelmező családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 200 %-át.

(2) A megtérítési kötelezettség alól részben, vagy egészben mentesíthető az a kérelmező, akinek családjában

a) munkanélküliség áll fenn

b) tartós betegség áll fenn legalább 2 hónapja

c) legalább három kiskorú gyermeket nevel

d) az egy főre jutó havi jövedelem nem haladja meg az öregségi nyugdíj mindenkori legkisebb összegét.

**4. Záró rendelkezések**

**15. §**

Hatályát veszti az egyes szociális ellátások szabályozásáról szóló Salföld Önkormányzat Képviselő-testületének 3/2015.(III.2.) önkormányzati rendelete .

**16. §**

Ez a rendelet a kihirdetését követő napon lép hatályba.

Fábián Gusztáv dr. Szabó Tímea

 polgármester jegyző

A kihirdetés napja: 2021. június 12.

 dr. Szabó Tímea

 jegyző

Egységes szerkezetbe foglalva : 2022. február 26.

Hatályos: 2022. február 27.

dr. Szabó Tímea
 címzetes főjegyző

1. Módosította az 5/2022. (II. 26.) önkormányzati rendelet 1. §-a, hatályos 2022. február 27. napjától [↑](#footnote-ref-1)
2. Módosította az 5/2022. (II. 26.) önkormányzati rendelet 3. § a) pontja, hatályos 2022. február 27. napjától [↑](#footnote-ref-2)
3. Módosította az 5/2022. (II. 26.) önkormányzati rendelet 3. § b) pontja, hatályos 2022. február 27. napjától [↑](#footnote-ref-3)
4. Módosította az 5/2022. (II. 26.) önkormányzati rendelet 3. § c) pontja, hatályos 2022. február 27. napjától [↑](#footnote-ref-4)
5. Módosította az 5/2022. (II. 26.) önkormányzati rendelet 2. §-a, hatályos 2022. február 27. napjától [↑](#footnote-ref-5)
6. Módosította az 5/2022. (II. 26.) önkormányzati rendelet 3. § d) pontja, hatályos 2022. február 27. napjától [↑](#footnote-ref-6)
7. Módosította az 5/2022. (II. 26.) önkormányzati rendelet 3. § e) pontja, hatályos 2022. február 27. napjától [↑](#footnote-ref-7)
8. Módosította az 5/2022. (II. 26.) önkormányzati rendelet 3. § f) pontja, hatályos 2022. február 27. napjától [↑](#footnote-ref-8)
9. Módosította az 5/2022. (II. 26.) önkormányzati rendelet 3. § g) pontja, hatályos 2022. február 27. napjától [↑](#footnote-ref-9)
10. Módosította az 5/2022. (II. 26.) önkormányzati rendelet 3. § h) pontja, hatályos 2022. február 27. napjától [↑](#footnote-ref-10)
11. Módosította az 5/2022. (II. 26.) önkormányzati rendelet 3. § i) pontja, hatályos 2022. február 27. napjától [↑](#footnote-ref-11)
12. Módosította az 5/2022. (II. 26.) önkormányzati rendelet 3. § j) pontja, hatályos 2022. február 27. napjától [↑](#footnote-ref-12)